**PRESSEMELDING**

**Øyafestivalen og Munchmuseet gir publikum samtidskunst**

**Munchmuseet i bevegelse og Øyafestivalen har inngått en flerårig avtale om et eget kunstprogram på Øya. Årets prosjekt forvandler publikums ansikter til unike kunstverk.**

– ­Med dette ønsker vi å gi samtidskunst en større plass blant publikummet på Øyafestivalen, forteller Øyas kunstansvarlig, Kyrre Heldal Karlsen.

Sammen med Munchmuseets kuratorer, Trine Otte Bak Nielsen og Natalie Hope O`Donnell, har de valgt ut Tor Erik Bøe som årets festivalkunstner.

**Forvandler ansikter til kunstverk**

I en spesialbygget salong på festivalområdet vil Bøe tilby publikum en make-over helt utenom det vanlige. Med god hjelp av et team med profesjonell hårstylister og sminkører vil han forvandle ansiktet ditt til et kunstverk.

– Bøe vil blant annet bruke innsamlet økomateriale som kvister, blomster og gress. Dette benytter teamet til å modellere en unik «eco-queer»-look, forteller kurator Hope O`Donnell.

**Vises på storskjerm**

Kunstprosjektet er inspirert av festivallivets «se og bli sett»-kultur og kommenterer også den sosiale medie-kulturen med å dele opplevelser via filtre i Snapchat og Instagram. Som en del av kunstprosjektet vil derfor alle som får en make-over fotograferes, og bildet vil bli vist på storskjermene på festivalområdet. Slik blir hver person et unikt kunstverk.

**FAKTA**

Tor Erik Bøe (f. 1984) er utdannet ved Kunstakademiet i Tromsø. Som del av kunstnerduoen Trollkrem har han samarbeidet med en rekke kunstnere fra ulike felt med internasjonal og sjangeroverskridende tilnærming til performancekunst. Som kunstnerisk leder for *TROLLKREM IMPORT* for *Munchmuseet i bevegelse* (2018), har han brakt en rekke ulike kunstnere til Oslos Grønlandsområde.

**LANSERING**

Torsdag 14. juni kl. 19 på Munchmuseet.

Møt årets festivalkunstner Tor Erik Bøe i samtale med kurator Natalie Hope O'Donnell og Øyas kunstansvarlig Kyrre Heldal Karlsen. To Øya-aktuelle artister spiller live.

**For mer informasjon og bilder:**

Liv-Randi R. Holann, kommunikasjonsrådgiver, Munchmuseet.

E: liv-randi.holann@munchmuseet.no T: 926 96 825

Birgitte Mandelid, markedssjef, Øyafestivalen.

E: birgitte@oyafestivalen.com T: 977 76 381